<classify> Akizungumza na waandishi wa habari jana katika makao makuu ya Yanga, mitaa ya Twiga na Jangwani, Dar es Salaam, Katibu Mkuu wa Yanga, Dk Jonas Tiboroha alisema klabu hiyo haijapata ofa yoyote inayomhusu Msuva ndio maana wamekuwa kimya, lakini wanashangazwa na taarifa zilizoenea kuwa wamemzuia.Kwanza napenda ifahamike Msuva alitoroka kwenda Afrika Kusini wakati timu ikiendelea kucheza ligi na akijua wazi yeye bado ni mchezaji wa Yanga kwani ana mkataba wa mwaka mmoja na nusu hivyo nasema alijipeleka mwenyewe, alisema Dk Tiboroha, msomi huyo wa elimu pamoja na elimu ya viungo.Alisema Yanga hawana kizuizi chochote cha kumwachia mchezaji yeyote kwenda kujaribiwa akipata ofa ambayo klabu au wakala wake atafuata taratibu kwani wanajua atakapofuzu, lazima klabu husika itawasiliana nao au wakishindwana wanafuata taratibu nyingine ikiwa ni pamoja na kwenda Shirikisho la Soka la Kimataifa FIFA.Alisema hadi sasa kuna mchezaji mmoja tu ndani ya Yanga ambaye amewasilisha barua kwao ya kwenda kufanya majaribio na yupo tayari kumpa kibali, lakini hakumtaja.Dk Tiboroha aliwataka wachezaji kuongeza thamani yao na utu kwa kusubiri kuitwa na si kujipeleka kwani ndo maana wanapata ofa ndogo tofauti na thamani yao.Msuva alitoroka nchini takribani wiki mbili sasa kwenda kufanya majaribio na klabu Bidvest Wits ya Afrika Kusini na amesharejea nchini na kujiunga na kambi ya timu ya Taifa ambayo imekwenda kwenye mashindano ya Cosafa yanayoanza leo nchini Afrika Kusini.Lakini tangu kurejea kwake nchini, kumekuwa na madai kuwa amefuzu majaribio hayo, na kwamba Yanga inamzuia kwenda kucheza soka ya kulipwa, ingawa mwenyewe hakuwa wazi katika suala hilo kama amefaulu majaribio.Msuva aliyesajiliwa na Yanga misimu miwili iliyopita akitokea Moro United, amechukua Tuzo ya Mfungaji Bora wa Ligi Kuu ya Bara msimu huu wa 2014-15, akifunga mabao 17 na ametoa mchango mkubwa katika kuiwezesha timu hiyo inayofundishwa na Hans van der Pluijm kutwaa taji lake la 25 mwaka huu.Endapo Msuva angefanikiwa kujiunga na Bidvest, angekuwa mchezaji wa pili wa kutegemewa na Yanga aliyeshiriki kikamilifu kuipa ubingwa msimu huu kuondoka, akitanguliwa na Mrisho Ngassa anayetimkia Free State Stars pia ya Afrika Kusini akiwa mchezaji huru baada ya kumaliza mkataba wake Jangwani.  <topic>: michezo 